Verpligte inenting ‘onwettig’Baie mense is bekommerd oor of hulle gedwing kan word om die entstof te ontvang. (Foto: Jean-Christophe Verhaegen/AFP) Enige algemene besluit om inenting teen Covid-19 verpligtend te maak, sal onwettig wees. Dít volgens Solidariteit wat sê ŉ omvattende regsmening van eksterne advokate wys dat enige eensydige besluit om inenting verpligtend in die werkplek te maak, nie in ŉ hof afgedwing sal kan word nie. Daar is reeds heelwat agterdog en skeptisisme onder Suid-Afrikaners oor die entstof en talle mense is bekommerd oor die moontlikheid dat hulle gedwing gaan word om ŉ inenting teen Covid-19 te ontvang. In ŉ opname van die maatskappy CompariSure het soveel as 52% van Suid-Afrikaners gesê hulle sal nie die entstof neem nie, selfs al word dit aan hulle beskikbaar gestel. Solidariteit het intussen Dinsdag gesê hy het met ŉ proses begin om ŉ mandaat van sy lede te kry om enige sodanige algemeen-geldende besluit van werkgewers om inenting verpligtend te maak, te beveg. “Volgens die regsmening is dit duidelik dat werkgewers binne die arbeidsregsraamwerk moet funksioneer en dat dié raamwerk nie voorsiening maak vir verpligte entstoftoediening aan werknemers nie,” sê dr. Dirk Hermann, bestuurshoof van Solidariteit. “Voorts is elke persoon ingevolge ons Grondwet op liggaamlike integriteit geregtig, wat beteken dat elke persoon dan ook die reg het om oorwegend self te besluit oor enige moontlike gesondheid- of mediese intervensies.” Solidariteit sê hoewel sommige voorstanders van verpligte werkplekinenting graag aanvoer dat die werkgewer ingevolge die Wet op Beroepsgesondheid en -veiligheid hierdie reg het, bepaal die wet ook dat ŉ behoorlike konsultasieproses met werkers moet plaasvind en dat alle moontlike remedies eers uitgeput moet word voordat ŉ werkgewer ingrypende stappe mag oorweeg. Hermann sê Solidariteit het die regsmening ingewin nadat hy oorval is met navrae oor verpligte inenting by die werk. “Volgens die opinie is dit duidelik dat die voordeel van keuse sterk ten gunste van ŉ werknemer sal wees. Dit is eenvoudig onwettig vir ŉ werkgewer om ŉ werknemer te verplig om ingeënt te word en daar kan selfs geargumenteer word dat dit strafregtelik en grondwetlik inbreuk maak op elke individu se persoonlike reg tot liggaamlike integriteit. “Ons sal nie huiwer om ons lede met die volle mag van die reg te beskerm indien werkgewers sulke drastiese besluite neem nie,” sê Hermann.